 ŠTATÚT RADY ŠKOLY

pri MŠ Pichné 184
 V súlade so zákonom NR SR č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov, v súlade s § 24 zákona NR SR č. 596/2003 Z. z. o štátnej správe v školstve a školskej samospráve a doplnení niektorých zákonov a v súlade s ustanovením § 9 ods. 1 vyhlášky Ministerstva školstva SR  č. 291/2004 Z. z., ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení v znení vyhlášky č. 230/2009 Z. z.  sa vydáva tento Štatút rady školy. 
Čl. 1
Základné ustanovenie
(1) V zmysle § 24 ods. 2 zákona 596/2003 Z. z. sa zriaďuje Rada školy pri Materskej škole Pichne, Pichne 184, 069 01 Snina. Sídlo rady školy je zhodné so sídlom školy, pri ktorom je zriadená.

Čl. 2

Pôsobnosť a poslanie rady školy

(1) Rada školy je ustanovená podľa § 24 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov a vyhlášky Ministerstva školstva Slovenskej republiky č. 291/2004 Z. z., ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení v znení vyhlášky č. 230/2009 Z. z.  s pôsobnosťou v rámci školy, pri ktorej je zriadená.
(2) Rada školy je iniciatívnym a poradným samosprávnym orgánom, ktorý vyjadruje a presadzuje verejné záujmy a záujmy žiakov, rodičov, pedagogických zamestnancov      a ostatných zamestnancov školy v oblasti výchovy a vzdelávania. Plní tiež funkciu verejnej kontroly, posudzuje a vyjadruje sa k činnosti školy a ku skutočnostiam podľa     § 5 ods. 7 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov („ďalej len zákon“) a k vyradeniu zo siete alebo zaradeniu do siete škôl a školských zariadení SR.

Čl. 3

Činnosť rady školy
(1) Rada školy sa vyjadruje ku všetkým závažným skutočnostiam, ktoré sa vzťahujú k práci školy a školských zariadení v oblasti výchovy a vzdelávania.
(2) Rada školy: 

a) uskutočňuje výberové konanie na vymenovanie riaditeľa školy

b) navrhuje zriaďovateľovi školy na základe výberového konania kandidáta na vymenovanie do funkcie riaditeľa, ak zriaďovateľ navrhnutého kandidáta neakceptuje, rada školy predloží návrh nového kandidáta po druhom výberovom konaní
c) predkladá návrh na odvolanie riaditeľa (vždy s odôvodnením) alebo sa vyjadruje        k návrhu na odvolanie riaditeľa školy (ak zriaďovateľ odvolá riaditeľa podľa § 3 ods. 7 písm. b) a c) a ods. 8 písm. b) a c) zákona 596/2003 Z. z.
d) vyjadruje sa ku koncepčným zámerom rozvoja školy 

e) prerokuje školský vzdelávací program a výchovný program školského zariadenia 
f) vyjadruje sa k návrhu na zrušenie školy, jej spájanie alebo združovanie s inými školami
g) vyjadruje sa ku skutočnostiam uvedeným v § 5 ods. 7 zákona 596 /2003 Z. z., a to najmä: 

· k návrhu na počty prijímaných žiakov a počtu tried
· k návrhu na úpravy v učebných plánoch a ku skladbe vyučovaných voliteľných a nepovinných predmetov
· k návrhu školského vzdelávacieho programu a výchovného programu
· k návrhu rozpočtu
· k návrhu na vykonávanie podnikateľskej činnosti školy
· k správe o výchovno-vzdelávacej činnosti, jej výsledkoch a podmienkach
· k správe o výsledkoch hospodárenia školy
· k informáciám o pedagogicko-organizačnom a materiálno-technickom zabezpečení výchovno-vzdelávacieho procesu
(3) Rada školy vo výberovom konaní na funkciu riaditeľa školy:
a) posúdi predložené podklady jednotlivých uchádzačov a tajným hlasovaním  určí víťaza výberového konania, na platné uznesenie vo veci vymenovania alebo odvolania riaditeľa školy je potrebný nadpolovičný počet hlasov všetkých jej členov
b) odovzdá bezodkladne výsledky výberového konania zriaďovateľovi školy, zoznam kandidátov a návrh vymenovaného kandidáta na funkciu riaditeľa školy, podpísaný predsedom rady školy  

(4) Rada školy sleduje dodržiavanie Deklarácie práv dieťaťa (vydanej organizáciou UNESCO) a Dohovoru o právach dieťaťa v podmienkach školy.

Zloženie a spôsob voľby členov rady školy

Čl. 4

Zloženie rady školy
(1) Rada školy má 5 členov.
(2) Členmi rady školy  sú:  

a) dvaja zvolení zástupcovia rodičov, ktorí nie sú zamestnancami školy
b) jeden zvolený zástupca nepedagogických zamestnancov školy

c) dvaja delegovaní zástupcovia zriaďovateľa 

Čl. 5

Spôsob voľby členov rady školy
(1) Voľba zástupcov pedagogických zamestnancov do rady školy sa uskutočňuje tajným hlasovaním pedagogických zamestnancov školy.

(2) Voľba zástupcov nepedagogických zamestnancov do rady školy sa uskutočňuje tajným hlasovaním nepedagogických zamestnancov školy.
(3) Voľba zástupcov rodičov do rady školy sa uskutočňuje tajným hlasovaním rodičov žiakov navštevujúcich školu.

(4) Členovia rady školy sú volení na štvorročné funkčné obdobie. Členom rady môže byť iba fyzická osoba, ktorá je spôsobilá na právne úkony a je bezúhonná.

(5) Spôsob voľby členov rady školy je v súlade s § 1 vyhlášky MŠ SR č. 291/2004 Z. z., ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení.

(6) Členstvo v rade školy zaniká

a) uplynutím funkčného obdobia
b) vzdaním sa členstva
c) ak člen rady vyhrá výberové konanie na funkciu riaditeľa školy alebo jeho zástupcu 
d) ak zástupca pedagogických zamestnancov alebo nepedagogických zamestnancov školy alebo školského zariadenia prestane byť zamestnancom školy alebo školského zariadenia
e) ak dieťa zvoleného zástupcu rodičov prestane byť žiakom školy alebo školského zariadenia
f) odvolaním zvoleného člena podľa § 25 odsekov 5 a 6, zákona 596/2003 Z.z.

g) odvolaním člena rady školy, ktorý je zástupcom obecného zastupiteľstva, samosprávneho kraja, iných právnických a fyzických osôb, podieľajúcich sa na výchove a vzdelávaní, ktorí boli do rady školy delegovaní
h) obmedzením alebo pozbavením člena spôsobilosti na právne úkony
i) smrťou člena alebo jeho vyhlásením za mŕtveho
(7) Členstvo v rade školy sa pozastavuje:

a) dňom doručenia prihlášky člena rady školy alebo jemu blízkej osobe do výberového konania na funkciu riaditeľa školy, členstvo sa pozastavuje až do skončenia výberového konania

b) pri potvrdzovaní riaditeľa vo funkcii
 

(8) Doplňovanie členov rady školy sa realizuje:

a) v prípade pozastavenia členstva – rada školy uskutočňuje výberové konanie na vymenovanie riaditeľa školy - v pôvodnom zložení bez člena, ktorému je členstvo pozastavené

b) v prípade zániku členstva v rade školy pred uplynutím funkčného obdobia - 
predseda rady školy oznámi túto skutočnosť zástupcom tej zložky, ktorú uvedený člen v rade školy zastupuje a požiada o doplnenie nového člena

· podľa pôvodných výsledkov volieb pri vytváraní rady školy, ktorý sa umiestnil na najvyššom mieste v poradí nezvolených kandidátov alebo delegovaním pri delegovaných zástupcoch,  ak nie je možné splniť uvedenú podmienku pre doplnenie člena pri volených zástupcoch, zorganizuje rada školy v spolupráci so zriaďovateľom a riaditeľom školy doplňujúce voľby pre danú skupinu oprávnených voličov
· mandát tohto doplneného člena končí v termíne funkčného obdobia rady školy ako celku
c) v prípade zániku členstva predsedovi rady školy pred uplynutím funkčného obdobia (sa doplnenie nového člena uskutoční(
· nového predsedu rady školy zvolia jej členovia obdobným spôsobom ako pri voľbe predsedu rady školy  na ustanovujúcom zasadnutí 

(9) Nový člen musí byť doplnený do rady školy najneskôr do 30 dní po zániku členstva  členovi rady školy, ktorého má nahradiť. 
Čl. 6

Pravidlá rokovania rady školy

(1) Rada školy na svojom prvom zasadnutí volí zo svojich členov predsedu rady školy a podpredsedu rady školy tajným hlasovaním.
(2) Predsedu rady školy volia členovia rady školy nadpolovičnou väčšinou hlasov všetkých členov rady školy. V prípade zhodných hlasov pri voľbe predsedu sa rozhoduje formou bodového hodnotenia členov rady školy podľa vopred dohodnutých kritérií.
(3) Predsedu rady školy rada školy odvolá, ak:
a) bol právoplatne odsúdený za úmyselný trestný čin,

b) o to sám požiada.

(4) Predsedu rady školy môže rada odvolať, ak:

a) nie je schopný podľa lekárskeho posudku zo zdravotných dôvodov vykonávať túto
       funkciu dlhšie ako šesť mesiacov
b) koná v rozpore s ustanoveniami zákona NR SR č. 596/2003 Z. z. o štátnej správe

 v školstve a o zmene a doplnení niektorých zákonov v znení neskorších predpisov,    alebo štatútom rady školy
(5) Rada školy je uznášania schopná, ak je na jej zasadnutí prítomná nadpolovičná väčšina jej členov. Na platné uznesenie je potrebný nadpolovičný počet hlasov prítomných členov.
(6) Na platné uznesenie rady školy vo veci vymenovania, odvolania alebo potvrdenia riaditeľa vo funkcii je potrebný nadpolovičný počet hlasov všetkých jej členov (okrem Čl. 3 ods. 3) tajným hlasovaním. Uznesenie sa zdokumentuje v zápisnici, ktorá s návrhom na vymenovanie kandidáta sa doručí zriaďovateľovi.
(7) Rada školy sa schádza podľa plánu činnosti na príslušný kalendárny rok, prípadne podľa  potreby (ak o to požiada zriaďovateľ, riaditeľ alebo tretina počtu členov rady školy).
(8) Nová rada školy musí byť zvolená najneskôr do desiatich dní pred skončením funkčného obdobia rady školy.

(9) Zasadnutia rady školy sú verejné, ak rada školy dvojtretinovou väčšinou hlasov všetkých jej členov nerozhodne inak. Oznámenie o zasadnutí rady školy bude zverejnené na verejne prístupnom mieste.
(10) Na účely výberového konania na vymenovanie riaditeľa školy sú delegovaní dvaja 

členovia výberovej komisie (delegovaný zástupca krajského školského úradu, delegovaný zástupca Štátnej školskej inšpekcie). Zmeny v Štatúte rady školy je možné vykonať formou dodatku na zasadnutí rady školy, na odsúhlasenie ktorého je potrebný dvojtretinový počet hlasov všetkých členov rady školy.
(11) Zo zasadnutí rady školy sa zapíše zápisnica, ktorá bude uložená u predsedu. Prílohou zápisnice je prezenčná listina. Zápisnice sú uložené u predsedu rady školy. Kópiu zápisnice rada školy poskytne zriaďovateľovi.

Čl. 7

Práva a povinnosti členov rady školy

(1) Člen rady školy má právo:
a) voliť a byť volený
b) navrhovať kandidátov na funkciu predsedu rady školy 
c) byť informovaný o všetkých skutočnostiach, ktoré sú predmetom rokovania rady školy a slobodne sa k nim vyjadrovať
d) hlasovať ku všetkým uzneseniam rady školy
e) predkladať na rokovanie rady školy vlastné námety, prípadne materiály
(2) Člen rady školy je povinný zúčastňovať sa na jej zasadnutiach. Neospravedlnená neúčasť na troch po sebe nasledujúcich zasadnutiach sa hodnotí ako nezáujem o výkon funkcie a neplnenie povinností člena rady školy. Predseda rady školy túto skutočnosť oznámi zástupcom tej zložky, ktorú uvedený člen v rade školy zastupuje. 
(3) Člen rady školy je povinný zabezpečiť ochranu osobných údajov chránených všeobecne záväznými právnymi predpismi.

Čl. 8

Povinnosti predsedu rady školy

(1) Predseda rady školy je štatutárnym orgánom, ktorý riadi činnosť rady školy a koná v jej mene. Nerozhoduje o všetkých záležitostiach rady školy samostatne, vždy len spoločne s ostatnými členmi. 
(2) Za predsedu rady školy môže byť zvolená fyzická osoba, ktorá je členom rady školy,       je spôsobilá na právne úkony a je bezúhonná.
(3) Predseda rady školy na najbližšom zasadaní po ustanovujúcom zasadnutí rady školy predloží rade školy návrh štatútu rady školy na schválenie. 

(4) Predseda rady školy zvoláva, pripravuje a vedie zasadnutia rady školy.                             V jeho neprítomnosti vedie zasadnutie rady školy podpredseda.

(5) Predseda rady školy zvoláva radu školy najneskôr do 15 dní, ak o to požiada tretina členov rady školy, riaditeľ školy alebo zriaďovateľ školy. Ak tak neurobí, radu školy zvolá a jej zasadnutie vedie podpredseda.
(6) Uznesenie rady školy alebo štatút  môže obmedziť právo predsedu rady školy konať v jej mene, toto obmedzenie však nie je účinné voči tretím osobám, ak tieto osoby o tejto skutočnosti nevedeli, alebo nemohli vedieť. 

(7) Predseda rady školy vypracuje výročnú správu v termíne určenom radou školy, najneskôr do 31. marca kalendárneho roka.
(8) Výročná správa obsahuje:

a) prehľad činností v kalendárnom roku vykonávaných radou školy
b) ročnú účtovnú uzávierku a zhodnotenie základných údajov v nej obsiahnutých
c) prehľad o peňažných príjmoch a výdavkoch
d) zmeny a nové zloženie rady školy, ku ktorým došlo v priebehu roka
e) ďalšie údaje určené radou školy
(9) Výročná správa je pre verejnosť prístupná v sídle rady školy. Jeden výtlačok výročnej správy sa poskytne zriaďovateľovi.
Čl. 9

Vzťahy rady školy k orgánom miestnej štátnej správy 

(1) Predseda rady školy informuje riaditeľa školy o pláne zasadnutí na príslušný kalendárny rok.
(2) Riaditeľ školy v súlade s plánom zasadaní predkladá rade školy príslušné materiály a to spravidla v písomnej forme a požadovanom množstve.
(3) Návrh na vymenovanie riaditeľa podáva rada školy na základe výberového konania najneskôr do dvoch mesiacov od jeho vyhlásenia zriaďovateľovi školy.
  
Čl. 10 

Hospodárenie rady školy
 

(1) Rada školy zabezpečuje svoju činnosť v súlade s § 10 Vyhlášky MŠ SR č. 291/2004 Z. z., ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení.

(2) Rada školy nemá vlastný majetok.
(3) Rada školy zabezpečuje svoju administratívnu činnosť z prostriedkov rozpočtu školy. 

Tento štatút bol prerokovaný a schválený na zasadnutí rady školy dňa 28.8.2025  a od tohto dňa nadobúda účinnosť.
V Pichniach, 28.8.2025                                                                      Petra Maťovková

                                                                                                              Predseda RŠ
